runetrust/blame-folketinget-dk huggingface dataset:
Troels Lund Poulsen (V), 2007-05-24:
Jeg vil gerne starte med at sige til fru Mette Gjerskov, at fordi man ikke er i Folketingssalen, betyder det ikke, at man ikke kan følge debatten, og det har jeg faktisk også haft mulighed for.
Så er det postulat i hvert fald rettet.
Jeg må så bare konkludere, at det er fru Helle Thorning-Schmidt, der ønsker nu at ændre den EU-kurs, som et bredt flertal i Folketinget jo ellers normalt respekterer.
Jeg må så bare konstatere, at Socialdemokratiet med det her forslag nu ønsker at gøre det sværest muligt, for ikke at sige umuligt, for Danmark at nå frem til en løsning.
Det beklager jeg dybt, og jeg synes også, det er dybt beskæmmende, at fru Mette Gjerskov nu så sent i debatten ønsker at anlægge en helt anden kurs og faktisk lægger en kurs, som er i strid med det, som er Socialdemokratiets normale praksis i EU-politikken.
Det er åbenbart nye tider i Socialdemokratiet.
Per Ørum Jørgensen (KF), 2007-05-24:
Jeg har flere gange problematiseret nogle af de her ting, nogle udestående spørgsmål.
Jeg kan ikke læse i betænkningen, om industrien vil bakke op om et nordisk mærke.
Og jeg må sige, at efter at jeg har set pressemeddelelsen fra Forbrugerrådet i går, hvor de klart anbefaler, at man ikke indfører et nordisk mærke, jamen så synes jeg da også, at der er nye spørgsmål, der rejser sig i relation til det.
Jeg kan heller ikke læse i betænkningen, hvordan vores nordiske venner forholder sig til det her.
Jeg kan heller ikke læse i betænkningen, på hvilke præmisser og ud fra hvilke kriterier et sådant nordisk mærke skal gennemføres, og jeg har heller ikke fået nogen henvendelser fra Socialdemokratiet om at drøfte det her spørgsmål.
Så kan jeg selvfølgelig læse betænkningen, men jeg synes, det er et lidt ringe forhandlingsgrundlag i så vigtigt et spørgsmål som det her.
Man skal jo tænke på, at vi har gennemført et mærke, som Forbrugerrådet oven i købet bakker op om, og at det er på de rigtige præmisser, og derfor er det jo ikke sådan, at vi totalt er i panik i det her spørgsmål, men panikken har i hvert fald bredt sig i Socialdemokratiet, som totalt agerer som en elefant i et glashus i det her spørgsmål.
Jamen jeg ved ikke, om det er sådan, man kan konkludere.
Jeg håber, der er en vis værdighed i Socialdemokratiet, også i det her spørgsmål.
Altså, at føre en procedure, hvor man i årevis har anerkendt, at den her problemstilling med at indføre et obligatorisk mærke er i strid med EUretten, og at Danmark dermed ville få en dom ved EF-Domstolen, synes jeg er en relevant og fornuftig beslutning, som Socialdemokraterne også har bakket op om indtil for nylig.
Så har vi så betænkningsbidraget, hvor Socialdemokraterne klart tilkendegiver, at de ønsker at undlade at stemme på grund af det her, og det synes jeg egentlig måske så er fornuftigt på grund af den forvirring, der er opstået hos Socialdemokraterne med hensyn til det her spørgsmål.
Jeg har ikke fået en eneste henvendelse fra Socialdemokraterne om, hvordan de forholder sig til et nordisk mærke, og derfor er vi i en situation, hvor vi skal stå og forhandle her på talerstolen i dag, og den situation vil jeg simpelt hen ikke acceptere med alle de her udestående spørgsmål.
Mette Gjerskov (S), 2007-05-24:
Vores stemmeafgivelse i dag afhænger af, om ministeren tilkendegiver, at hun vil arbejde for en nordisk løsning, men den afhænger altså også af, om det store regeringsparti, Venstre, siger det samme.
For det, vi har hørt fra Venstre indtil nu, har ikke just været positivt, og det hjælper jo ikke noget, at vi har to regeringspartier, hvor det ene er positivt og det andet er negativt.
Vi er nødt til at have en fornemmelse af, om regeringen rent faktisk vil arbejde for det her ernæringsmærke.
Så det har jeg selvfølgelig brug for at få en tilkendegivelse af her fra talerstolen i dag.
Christian H. Hansen (DF), 2007-05-24:
Til det med, at jeg skulle have ret, vil jeg bare sige: Det ved jeg godt.
Så havde vi altså en situation, hvor vi, hvis de tre af partierne ønskede det og de to af dem ikke ønskede det, ikke vidste, hvor vi havde Socialdemokratiet.
Men jeg går jo ud fra, at ministeren taler på vegne af regeringen.
Det vil sige, at når ministeren taler på vegne af regeringen, så tilkendegiver hun også Venstres holdning.
Det, der er interessant omkring det her mærke, er jo, om regeringen ønsker, at det skal blive indført, og egentlig ikke – der må Venstres ordfører så undskylde – hvad Venstres ordførers personlige holdning er til det her lige i dag.
Det handler om, hvad regeringens holdning er, og det er den, ministeren fremlægger.
Jeg er glad for endnu en gang at konstatere, at hvis familie- og forbrugerministeren siger, at hun går i gang med forhandlinger om et nordisk mærke, så stemmer Socialdemokratiet for.
Mette Gjerskov (S), 2007-05-24:
Det var ikke, fordi jeg ville forlænge debatten – det beklager jeg over for formanden – men det var bare, fordi den konservative ordfører sluttede af med at sige, at han ikke havde hørt noget som helst om et nordisk mærke fra Socialdemokraterne.
Til den konservative ordfører vil jeg bare sige: Det er jo ikke noget, vi bare siger i dag.
Det er jo rent faktisk noget, vi har skrevet i betænkningen i udvalget, så det burde ikke kunne komme bag på den konservative ordfører.
Tak til Dansk Folkepartis ordfører.
Jeg forventer naturligvis også, at ministeren taler på regeringens vegne.
Men jeg følte mig bare nødsaget til at understrege det, fordi der er kommet nogle sådan lidt anderledes meldinger fra ordføreren i salen i dag.
Derfor er det vigtigt for mig, at ministeren også understreger, at hun taler på hele regeringens vegne.
Det plejer en minister jo at gøre.
Christian H. Hansen (DF), 2007-05-24:
Det var lidt en konstatering, så det er egentlig svært at finde på et svar.
Men jeg må så sige, at situationen forhåbentlig er den, at hvis ministeren tilkendegiver, at hun går i gang med at få lavet et nordisk mærke, så stemmer Socialdemokratiet for.
Skulle der så være et par enkelte medlemmer i Venstre eller regeringen, som synes noget andet, har det forhåbentlig overhovedet ingen betydning.
Sådan er det.
Vi må håbe, at det er forbrugerne, der ligger Socialdemokratiet på sinde i dag.
Kirsten Brosbøl (S), 2007-05-24:
Nu har Dansk Folkeparti altså ikke ret længere, for nu roder Dansk Folkepartis ordfører rundt i, hvad Socialdemokraterne har tænkt sig at gøre.
Dansk Folkepartis ordfører siger, at vi vil stemme for, hvis ministeren tilkendegiver det.
Det er ikke sådan, det hænger sammen.
Hvis ministeren tilkendegiver, at hun sammen med sine nordiske kolleger vil arbejde for et nordisk ernæringsmærke, så stemmer vi selvfølgelig imod forslaget, nej, vi stemmer gult, undskyld – altså hverken for eller imod forslaget.
Christian H. Hansen (DF), 2007-05-24:
Den landede sådan set positivt for mig, for jeg må jo sige, at der ikke er noget at sige til, at jeg bliver forvirret, for Socialdemokratiet er selv dybt forvirret i den her sag.
Mette Gjerskov (S), 2007-05-24:
Det er jeg fuldstændig sikker på at Venstres ordfører ikke kan finde et eneste citat om.
Det, vi har været utilfredse med, er, at det ikke var på nogen varer; det var et hemmeligt mærke.
Selve mærket har vi bakket fuldt ud op om.
Det er jeg overbevist om, og alle tre ministre, der har arbejdet med det, vil kunne bekræfte: Socialdemokraterne har bakket op om mærket.
Derfor har vi fra Socialdemokratiets side brugt rigtig mange kræfter i forbindelse med udarbejdelsen af det her forslag og i forbindelse med udvalgsbehandlingen på at finde en konstruktiv løsning.
Den mener vi vi har fundet.
Vi mener, at vi har fået presset detailhandelen til for alvor at komme ud af hullerne og være med på det her.
Så siger ordføreren, at Socialdemokraterne ikke ved, hvad de vil.
Vi vil have et ernæringsmærke.
Og hvis ikke vi kan få den nordiske løsning, vil vi have et obligatorisk dansk ernæringsmærke.
Jeg mangler et svar fra regeringen på, om vi så kan få arbejdet på den fælles nordiske løsning.
Inger Beinov Støjberg (V), 2007-05-24:
Det lyder jo utrolig flot, når fru Mette Gjerskov i dag kan sige, at fru Mette Gjerskov og Socialdemokraterne har presset erhvervet og alle mulige andre til at tage imod det her mærke.
De eneste, fru Mette Gjerskov så ikke lige har taget i ed, er åbenbart forbrugerne, for Forbrugerrådet vil jo ikke have det her mærke, som fru Mette Gjerskov lægger frem i dag.
Det er jo en lidt underlig situation.
Men nu spørger fru Mette Gjerskov så: Hvad vil Venstre?
Synes Venstre, at det mærke, som fru Mette Gjerskov nu i sin visdom har fundet på, er det, vi skal indføre?
Svaret er jo, at det er helt umuligt at sige noget om, for det er helt umuligt at sige, hvad vores nordiske venner vil, for skal det her blive en succes, skal fru Mette Gjerskov og ikke bare vi overbevise detailhandelen og Dansk Erhverv om, at det her mærke, som fru Mette Gjerskov har fundet på, er verdens bedste ernæringsmærke.
Så skal vi jo have overbevist vores nordiske venner om, at det her er det bedste ernæringsmærke.
Mette Gjerskov (S), 2007-05-24:
Jeg ved stadig væk ikke, hvad jeg skal stemme i dag, for jeg kan ikke få noget svar.
Kunne jeg få et klart svar af Venstres ordfører: Vil regeringen bakke op om at finde en nordisk løsning for et ernæringsmærke, som kan være ude i butikkerne inden for et år, eller vil regeringen ikke?
Det burde være meget, meget nemt at svare på.
Det vil jeg håbe jeg kan få svar på fra Venstre nu.
Inger Beinov Støjberg (V), 2007-05-24:
I Venstre har vi det sådan, vi utrolig gerne vil have et ernæringsmærke, fordi vi mener, det er god forbrugerpolitik.
Derfor vil vi også meget gerne have et ernæringsmærke, som Forbrugerrådet også synes er et godt ernæringsmærke.
Forbrugerrådet har jo sagt, at det ernæringsmærke, som fru Mette Gjerskov har presset detailhandelen og dansk erhverv til at sige ja til – jeg må jo forstå det sådan, at man har lagt pres på dem fra fru Mette Gjerskovs side – ikke er et ernæringsmærke, som de ønsker.
I Venstre har vi det imidlertid sådan, at vi altid er åbne.
Så kan fru Mette Gjerskov være med til også at overbevise de nordiske lande om, at det mærke her er et mærke, som man skal arbejde videre med,
vil vi i Venstre da ikke stille os i vejen for det.
Jeg har bare hele tiden sagt, i Venstre har vi hele tiden sagt, at det ernæringsmærke, som vi selv har fremlagt, nemlig spismærket, for os er det bedste ernæringsmærke, man kan fremlægge, og det er Forbrugerrådet jo i øvrigt enig med os i.
Per Clausen (EL), 2007-05-24:
Jeg vil gerne starte med at sige, at jeg er meget glad for, at Venstres ordfører holder fast i forbrugervinklen i den her sag.
Jeg skal så bare for at være helt sikker på at have forstået det rigtigt spørge, om det ikke er rigtigt forstået, at Venstres udgangspunkt er, at hvad enten et kommende mærke bliver nordisk, europæisk eller dansk, så holder Venstre fast ved den kvalitet, der er i det mærke, som regeringen nu har fremlagt, også i det element, der hedder, at usunde fødevarer skal mærkes?
Inger Beinov Støjberg (V), 2007-05-24:
I Venstre ser vi jo gerne, at alt bliver mærket, men vi vil gerne have det via en frivillig ordning.
Og derfor skal vi jo have lavet et forbrugermærke, et ernæringsmærke, der er så godt, at man har lyst til at sætte det på sine varer, når man nu producerer dem.
Der mener jeg rent faktisk, og det mener vi i Venstre, at det ernæringsmærke, som er blevet lagt frem, er et, man roligt kan sætte på sine varer.
Der er jo ikke noget med, at der er røde mærker på de usunde ting.
Der står bare, at det er noget af det, man skal spise mindst af.
Men det er meget vigtigt, at det er forbrugeroplysningen, der er i højsædet, og så er det selvfølgelig utrolig vigtigt, at vi får udbredt det her mærke.
Og ja, Socialdemokraterne har jo i dag ret i, at det her mærke endnu ikke er kommet på nogen af de pakninger, der ligger rundtomkring i butikkerne, men det har jo altså også kun været i handelen, om man så må sige, en måneds tid.
Så lad os nu vente at se.
Christian H. Hansen (DF), 2007-05-24:
Jeg vil bare takke Venstre for at være lidt på forbrugernes side.
For det, jeg kan se nu, er jo, at Venstres ordfører sørger for, at Socialdemokratiet kommer til at stemme for det her beslutningsforslag lige om lidt.
Så det skal Venstre jo have ros for.
Det, som så kunne være spørgsmålet, og det er bare for lige at få præciseret, at jeg har forstået det rigtigt, er: Regeringens eller i hvert fald Venstres holdning er, at med hensyn til det nordiske mærke, bliver det så Socialdemokratiets opgave at kontakte regeringen i Sverige og regeringen i Norge for at indlede nogle forhandlinger med dem og så gå tilbage til Venstre eller til nogle af ordførerne for regeringspartierne og fortælle, at der nu er et flertal på plads med de andre regeringer i Norge og Sverige, så nu ønsker S at indføre det her.
Først da vil den danske regering være parat til at gå ind i forhandlingerne.
Det er jo interessant, og det betyder så, at Socialdemokratiet stemmer for forslaget, så jeg glæder mig.
Inger Beinov Støjberg (V), 2007-05-24:
Man kan i hvert fald sige, at det er en meget interessant debat, vi har i dag, og jeg synes også, det er meget spændende, at fru Mette Gjerskov nu selv synes at have løst problemet omkring ernæringsmærket.
Regeringen har jo lagt et ganske udmærket ernæringsmærke, spismærket, frem.
Det er i øvrigt et ernæringsmærke, som Socialdemokraterne jo selv i et betænkningsbidrag, der blev afgivet sidste onsdag, kalder for forbrugerministerens udmærkede spismærke.
Så er det sådan, at Socialdemokraterne nu med fru Mette Gjerskov i spidsen har fundet et endnu bedre mærke, set fra Socialdemokraternes side i hvert fald.
Det, man har kritiseret ved regeringsmærket, var, at det var et frivilligt mærke, og nu kommer man så selv med løsningen, trukket op af hatten: et frivilligt nordisk mærke.
Det her er altså en smule mystisk.
Man er utilfreds med regeringens frivillige mærke, fordi det er frivilligt, og så kommer man selv med endnu et frivilligt mærke som alternativ.
Det er meget, meget specielt.
Jeg synes jo, det var fornuftigt og rigtig godt, da Socialdemokraterne så sent som i onsdags i sidste uge afgav betænkning over det her forslag i Fødevareudvalget og i betænkningen tilkendegav hverken at ville stemme for eller imod.
Derfor synes jeg også, det er lidt underligt, at vi her i dag hører, at man nu overvejer at bryde alle de traditioner og den kutyme, der er i Folketinget.
Når man har afgivet betænkning og sagt, at man hverken vil stemme for eller imod, så kan man lige pludselig alligevel ikke sige, hvad man vil stemme hernede i Folketingssalen.
Det er altså en fuldstændig underlig situation at stå i, og jeg må sige, at jeg ikke har set noget lignende i min tid her i Folketinget.
Christian H. Hansen (DF), 2007-05-24:
Ja, jeg skal ikke afgøre, hvem der er elefanter i et glashus, men vil jo så bare sige, at det er rigtigt, som den konservative ordfører, hr. Per Ørum Jørgensen, sagde, at det er en interessant debat.
Det er det helt sikkert.
Men jeg kunne godt tænke mig at høre hr. Per Ørum Jørgensens holdning til et nordisk mærke.
Den kom jo sådan set ikke frem.
Hvad er hans helt klokkeklare holdning til et nordisk mærke?
Og så kunne jeg også godt tænke mig at høre hr. Per Ørum Jørgensen om, hvordan det egentlig forholder sig med Socialdemokratiets henvendelse til regeringen omkring det her nordiske mærke.
Fra vi havde første behandling og indtil nu, er der gået et godt stykke tid.
Er det sådan, at Socialdemokratiet har haft intense forhandlinger med regeringen om det her mærke, eller er det sådan, at det hele sådan skal afgøres i korridorerne?
Og nu har vi endda fået at vide, at vi ikke når at stemme inden frokostpausen.
Vil det sige, at forbrugernes skæbne bliver afgjort i frokostpausen?
Per Ørum Jørgensen (KF), 2007-05-24:
Nu spørger Dansk Folkepartis ordfører om en konkret holdning til et nordisk mærke, men jeg gjorde det jo netop i min ordførertale meget, meget klart, at vi ikke ved, hvad det indebærer, og derfor ikke ved, hvad vi tager stilling til, når vi snakker om det nordiske mærke i dag.
Og det er derfor, Socialdemokraterne vil køre den tjubangforhandling.
Hvis vi ikke blåstempler det her mærke i dag, vil de støtte det her beslutningsforslag, selv om de klart i betænkningen har skrevet, at de vil undlade at stemme.
Det synes jeg ikke, er en forhandlingsmetode, jeg vil være med til.
Som jeg har nævnt: Vi ved ikke, hvordan industrien stiller sig til det der.
Vi ved ikke, hvilke kriterier man på nordisk plan kan blive enige om.
Altså, det er jo meget vanskeligt i dag at sige, at det er den store forkromede løsning – og så oven i købet i en situation, hvor man har en pistol for panden.
Inger Beinov Støjberg (V), 2007-05-24:
Jeg tror, at hr. Christian H. Hansen sådan helt med vilje har misforstået, hvad jeg har sagt.
Det er sådan, at vi meget gerne vil have et ernæringsmærke.
Jeg synes, Venstre synes, at det spismærke, som er blevet fremlagt, er langt det bedste.
Men det er også sådan, at vi altid er åbne, når det gælder forbrugerpolitik, for vi vil faktisk være på forbrugernes side.
Lad os nu se, hvad der sker.
Socialdemokraterne med fru Mette Gjerskov i spidsen har jo fremsat et forslag om et frivilligt nordisk mærke.
Lad os se, hvad det reelt indeholder, og så må vi jo tage stilling til det.
Alle døre er åbne, og sådan er det, fordi det er forbrugerne, der skal i højsædet.
Vi skal have nogle ernæringsmærker på, men der skal overhovedet ingen tvivl være om, at det fra Venstres side naturligvis er sådan, at det ernæringsmærke, som vi selv har fremlagt, eller som regeringen har fremlagt, selvfølgelig er det ernæringsmærke, hjertet banker hårdest for.
Per Ørum Jørgensen (KF), 2007-05-24:
Det er jo ved at udvikle sig til en ganske interessant debat, det er det svært at skjule.
Jeg må indrømme, at min fornemmelse lige nu er, at der er sådan en form for forvirring på ret højt plan, og det handler ikke mindst om Socialdemokraternes ageren i det her.
Jeg var egentlig meget tilfreds med, da jeg så betænkningen til dette beslutningsforslag, at man klart kunne se, at Socialdemokraterne ville undlade at stemme, og det må selvfølgelig bygge på, at man, hvad man jo i hvert fald indtil for nylig i Socialdemokratiet også vidste, var klar over, at det her blot ville medføre en dom ved EF-Domstolen, og at det derfor ikke var en farbar vej at gå.
Så fornemmer jeg ligesom, at Socialdemokraterne i dag fører en form for tjubangforhandlingsmetode, hvor vi i forbindelse med den her debat konkret skal gå ind og afgøre, hvilken mærkningsordning man skal slå over på.
Jeg har ikke fået nogen henvendelse fra Socialdemokratiet omkring det her mærke, og jeg synes, at en nordisk løsning måske kan lyde besnærende, men jeg har ikke fået en eneste tilkendegivelse i dag på, at man har en samlet industri, der vil bakke op omkring et sådant mærke.
Jeg har ikke noget svar på, hvordan man løser problematikken om, at frivillige mærkningsordninger i relation til EU skal kunne være gennemført inden udgangen af 2007.
Det synes jeg også er problematisk.
Jeg synes også, når man ser den pressemeddelelse, som kom fra Forbrugerrådet i går, at den absolut problematiserer det her, for vi kan se, at Forbrugerrådet mener, at ministerens og regeringens mærke er den rigtige løsning, og at det nordiske mærke ikke duer.
Det synes jeg også der er grund til at indsamle mere information om.
Men grundlæggende må vi sige, at hvis alternativet til det nuværende mærke, som regeringen har gennemført, og som nu har været i funktion i godt en måned, er, at man så går over og skal gennemføre et nordisk mærke, som industrien heller ikke vil benytte sig af – jeg har ikke fået nogen tilkendegivelse fra industrien af, at det her er det, de vil have, det må jeg indrømme – og hvis det er det, en enig industri vil have, kan det måske være en farbar vej.
Men at vi skal stå og forhandle det i dag i forbindelse med behandlingen af et så afgørende spørgsmål, som man har beskæftiget sig indgående med i årevis – en form for tjubangforhandlinger – kan vi altså ikke acceptere fra konservativ side.
Det ligger helt fast.
Så vi må jo se, hvad Socialdemokraterne vælger at gøre.
Jeg henholder mig til, at man i betænkningen skriver, at man undlader at stemme, og det synes jeg lyder fornuftigt, men støtter man det her beslutningsforslag, har farcen jo været komplet.
Så må man sige, at der står ét billede tilbage, og det er, at Socialdemokratiet har ageret totalt som en elefant i et glashus, og det er useriøst, at vi skal stå og forhandle om så vigtigt et spørgsmål her i forbindelse med behandlingen af dette beslutningsforslag.
Magnus Heunicke (S), 2007-05-24:
Jeg ved godt, at det her spismærke kun har eksisteret i en måned, og at det er derfor, siger Venstres ordfører, det ikke er kommet ud på nogen varer endnu.
Så må vi jo bare spørge: Jamen hvad er succeskriteriet?
Kommer det overhovedet ud på nogen varer?
Har Venstre den opfattelse, at der snart på Danmarks leverpostejer eller på gulerødderne kommer nogle spismærker, eller må vi bare vente og vente og vente på, at det altså aldrig kommer ud?
Jeg har desværre frygten for, at det her mærke, som regeringen har opfundet, og som Venstre nu her står og slås for med brask og bram – og hvor de siger, de er forbrugernes parti nummer et – er et mærke, som vi aldrig får set skyggen af.
Og et ernæringsmærke, som man ikke bruger på varerne, er altså ikke noget værd.
Så hvad vil forbrugerne have? står Venstre og siger.
De vil godt have Venstres eget mærke, som de ellers ikke kan se, og det er jo mystisk.
Og det må vi holde fast i må være løsningen på den sag.
Inger Beinov Støjberg (V), 2007-05-24:
Ja, jeg må jo sige, at jeg er så rørt over hr. Magnus Heunickes indsats her, for hvis hr. Magnus Heunicke nu sådan var ægte forbrugerpolitisk politiker, så vidste hr. Magnus Heunicke jo godt, at det her mærke har været ude i handelen i en måned.
Det er et frivilligt mærke, som man har kunnet sætte på i en måned.
Det kan da ikke undre hr. Magnus Heunicke, at det ikke sådan sidder på alle de varer, der ligger i kølediskene.
Men jeg synes da ærlig talt også, at det da er ærgerligt, at det ikke er kommet på nogen varer endnu, men lad os nu prøve at se, om ikke vi kan få det til at virke.
Lad os da nu gå i fælles front i stedet for det her fnidderfnadder, der er i Folketinget i dag, og lad os så få et ernæringsmærke, som kommer på varerne.
Det kræver jo bare, at vi samles om ét ernæringsmærke, og det kræver jo helt tydeligvis også, at Forbrugerrådet skal gå ind for det.
Så det skal jo være et ernæringsmærke, som Forbrugerrådet også synes om.
Det er da et problem, må jeg sige til hr. Magnus Heunicke.
Nu sagde hr. Magnus Heunicke: »Venstres eget mærke«.
Jeg bange for, at vi desværre ikke kan få lov til at sætte sådan et Venstremærke på – jeg synes ellers, det ville klæde mange varer.
Men jeg har hørt fra ministeren, og det har alle andre forbrugerordførere også, fordi det var på et fælles møde, hun sagde det, at der rent faktisk er nogle virksomheder, der er interesserede i det her.
Vi har kun haft det tilgængeligt i en måned.
Så lad os nu se.
Jeg og Venstre er meget optaget af, at vi får et ernæringsmærke på varerne.
Lad os så se, hvordan det kommer til at se ud.
Mit hjerte banker for det ernæringsmærke, som regeringen har lagt frem, men jeg vil da ikke her i dag stå og afskrive alle muligheder for at se, om der også er andre ernæringsmærker.
Det vil jeg da ikke, det ville da være helt vanvittigt at gøre.
Men en ting er, at forbrugerne ikke vil have det mærke, som Socialdemokraterne har fremlagt,
noget andet er, at jeg jo heller ikke her i dag som Venstres ordfører kan stå og garantere, at de andre nordiske lande vil have det her spismærke eller et andet mærke.
Men lad os nu tage en snak om det, og lad os så komme videre i den her debat, for det er jo for forbrugernes skyld, vi står her.
Det håber jeg da.